Kun Paano Sasanayon nin mga Elder an Iba na Magin Kuwalipikado | Pag-aadalan\nBASAHON SA Acholi Albanian Aleman American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Batak (Toba) Bengali Bicol Bislama Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Cinyanja Colombian Sign Language Croatian Czech Danish Drehu Dutch Efik Español Estonian Fijian Finnish Georgian Griego Guarani Gujarati Gun Haitian Creole Hapon Hausa Hebreo Hiligaynon Hindi Hiri Motu Hungarian Icelandic Igbo Iloko Indonesian Ingles Isoko Italian Sign Language Italiano Japanese Sign Language Kannada Karen (S'gaw) Kazakh Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Koreano Krio Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mexican Sign Language Mixe Mongolian Moore Ndebele (Zimbabwe) Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Bolivia) Quichua (Imbabura) Romanian Runyankore Ruso Russian Sign Language Sango Serbian Serbian (Roman) Seychelles Creole Shona Sidama Silozi Sinhala Slovak Slovenian Sranantongo Swahili Swahili (Congo) Swedish Tagalog Tajiki Tamil Tatar Telugu Thai Tigrinya Tiv Tok Pisin Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wayuunaiki Wolaita Yoruba Zande Zapotec (Isthmus)\n‘An mga bagay na nadangog mo sako itao mo sa mga tawong maimbod.’—2 TIM. 2:2.\nPaano mapapakusog nin sarong elder an espirituwalidad nin sarong brother?\nAnong mga teksto an makakapahiro sa sarong brother na garo baga bakong interesadong umabot nin pribilehiyo sa kongregasyon?\nPaano maaarog kan mga sinasanay si Eliseo?\n1. (a) Ano an haloy nang aram kan mga lingkod nin Diyos kun dapit sa pagsasanay, asin paano ini aplikado ngunyan? (b) Ano an pag-uulayan ta sa artikulong ini?\nHALOY nang aram kan mga lingkod nin Diyos na kaipuhan an pagsasanay tanganing magin mapanggana. An patriyarkang si Abram ‘tinipon an saiyang sinanay na mga tawuhan’ tanganing isalbar si Lot—asin nagin mapanggana sinda. (Gen. 14:14-16, NW) Kan panahon ni Hading David, “sinanay sa pag-awit ki Jehova” an mga parakanta sa harong nin Diyos, asin nakatao sinda nin kaumawan sa Diyos. (1 Cron. 25:7, NW) Sa ngunyan, may espirituwal kitang pakikilaban ki Satanas asin sa mga parasunod niya. (Efe. 6:11-13) Hinihinguwa ta man na makatao nin kaumawan ki Jehova. (Heb. 13:15, 16) Huli kaini, arog kan mga lingkod nin Diyos kaidto, tanganing magin mapanggana, kaipuhan man kitang sanayon. Sa kongregasyon, ipinagkatiwala ni Jehova sa mga elder an paninimbagan na sanayon an iba. (2 Tim. 2:2) Anong mga pamamaagi an ginagamit kan eksperyensiyadong mga elder para sanayon an mga brother na magin kuwalipikado sa pangangataman sa aripumpon?\nPAKUSUGON AN ESPIRITUWALIDAD KAN MGA SINASANAY\n2. Bago tukduan nin bagong mga kakayahan an sarong sinasanay, ano an tibaad kaipuhan ngunang gibuhon nin sarong elder, asin taano?\n2 Bilang elder, puwede kang ikumparar sa sarong hardinero. Bago magtanom nin banhi, tibaad kaipuhan ngunang magdagdag an sarong hardinero nin pataba sa daga tanganing mas magtalubo an mga tanom niya. Sa kaparehong paagi, bago mo tukduan nin bagong mga kakayahan an sarong mayo pang gayong eksperyensiyang brother, tibaad kaipuhan mo ngunang magtao sa saiya nin nagkapirang mga punto sa Kasuratan tanganing magin mas andam siyang iaplikar an mga manunudan niya.—1 Tim. 4:6.\n3. (a) Paano mo magagamit an mga tataramon ni Jesus sa Marcos 12:29, 30 sa pakikipag-ulay sa sarong sinasanay? (b) Ano an puwedeng magin epekto sa sinasanay kan pamibi nin sarong elder?\n3 Tanganing maaraman kun gurano na kararom kan epekto kan katotoohan sa saiyang kaisipan asin paggawi, puwede mo siyang haputon, ‘Ano an nagin epekto kan pagdusay mo ki Jehova sa mga desisyon mo sa buhay?’ An hapot na iyan puwedeng magresulta sa makahulugan na pag-uulay dapit sa kun paano gigibuhon na bilog na kalag an satong sagradong paglilingkod. (Basahon an Marcos 12:29, 30.) Pagkatapos kan arog kaiyan na pag-uulay, puwede kang mamibi, na hinahagad ki Jehova na tawan an sinasanay kan banal na espiritu na kaipuhan niya para sa pagsasanay. Makakapakusog nanggad sa brother kun madadangog niya an udok sa puso mong pamibi para sa saiya!\n4. (a) Magtao nin mga halimbawa nin mga istorya sa Bibliya na makakatabang sa sinasanay na umuswag sa espirituwal. (b) Anong pasuhan an nasa isip kan mga elder kun nagsasanay nin iba?\n4 Sa kapinunan kan pagsasanay, pag-ulayan an nagkapirang istorya sa Bibliya na makakatabang sa mga sinasanay na mahiling an kahalagahan kan pagigin andam, maaasahan, asin mapakumbaba. (1 Ha. 19:19-21; Neh. 7:2; 13:13; Gui. 18:24-26) Mahalagang marhay para sa mga sinasanay an siring na mga kuwalidad arog kan mga pataba sa daga. Mapaparikas kaiyan an saiyang pag-uswag sa espirituwal. Ini an sinabi ni Jean-Claude, sarong elder na taga France: “An pinakapasuhan ko sa pagsasanay sa iba iyo na tabangan an sinasanay na magin mapagpahalaga sa espirituwal na mga bagay. Naghahanap ako nin mga pagkakataon na puwede ming sabay na basahon an sarong espesipikong teksto tanganing ‘mabuksan an mata’ kan sinasanay sa ‘makangangalas’ na mga bagay na nasa Tataramon nin Diyos.” (Sal. 119:18) Ano pa an ibang paagi tanganing mapakusog an sarong sinasanay?\nMAGSUHERIR NIN MGA PASUHAN ASIN SABIHON KUN TAANO\n5. (a) Gurano kaimportante na ipakipag-ulay sa sarong sinasanay an mapadapit sa espirituwal na mga pasuhan? (b) Taano ta dapat sanayon kan mga elder dawa an hoben na mga brother? (Hilingon an nota sa ibaba.)\n5 Haputon an sinasanay, ‘Ano an espirituwal na mga pasuhan mo?’ Kun mayo siya nin malinaw na mga pasuhan, tabangan siyang magkaigwa nin sarong rasonableng pasuhan na kaya niyang maabot. Sabihon sa saiya an sarong espesipikong espirituwal na pasuhan mo kaidto, asin entusiyastikong iistorya kun gurano ka kaugma kan maabot mo idto. Garo simpleng pamamaagi sana ini, pero epektibo. Si Victor, sarong elder asin payunir sa Aprika, nagsabi: “Kan hoben pa ako, sarong elder an naghapot sako nin pirang piniling marhay na mga hapot dapit sa mga pasuhan ko. Nakatabang sako an mga hapot na idto tanganing punan na seryosuhon an sakong ministeryo.” Sinabi man kan eksperyensiyado nang mga elder na importanteng sanayon na an mga brother mantang hoben pa sinda—tin-edyer pa sana—paagi sa pagtao sa sainda nin mga asignasyon sa kongregasyon na bagay sa edad ninda. An siring na amay na pagsasanay makakatabang sa mga hoben na magdanay na nakapokus sa espirituwal na mga pasuhan dawa adulto na sinda asin napapaatubang na sa dakul na ulang.—Basahon an Salmo 71:5, 17. *\nIpaliwanag sa saiya kun taano ta kaipuhan gibuhon an sarong bagay, asin magtao nin komendasyon sa paghihinguwa niyang gibuhon iyan (Hilingon an parapo 5-8)\n6. Anong importanteng pamamaagi nin pagsasanay sa iba an ginamit ni Jesus?\n6 Mamomotibar mo man na maglingkod an sarong sinasanay kun ipapaliwanag mo sa saiya bako sanang kun ano an dapat gibuhon kundi kun taano ta importante iyan na gibuhon. Kun ginigibo mo iyan, inaarog mo an Dakulang Paratukdo, si Jesus. Halimbawa, bago isugo ni Jesus an saiyang mga apostol na gumibo nin mga disipulo, itinao nguna niya an dahilan kun taano ta dapat sindang magsunod. Sinabi niya: “An gabos na awtoridad sa langit asin sa daga itinao na sa sako.” Dangan, sinabi pa niya: “Kun siring, paduman kamo asin gumibo kamo nin mga disipulo sa mga tawo kan gabos na nasyon.” (Mat. 28:18, 19, NW) Paano mo maaarog an pamamaagi ni Jesus nin pagsasanay sa iba?\n7, 8. (a) Paano maaarog kan mga elder ngunyan an pamamaagi ni Jesus nin pagsasanay sa iba? (b) Taano ta mahalagang tawan nin komendasyon an sinasanay? (c) Anong mga suhestiyon an makakatabang sa mga elder sa pagsasanay sa iba? (Hilingon an kahon na “ Kun Paano Sasanayon an Iba.”)\n7 Ipaliwanag sa sinasanay an basehan sa Kasuratan kun taano ta ipinapagibo sa saiya an sarong bagay. Sa paaging iyan, tinutukduan mo siya na mag-isip basado sa mga prinsipyo sa Bibliya. Halimbawa, ipamugtak na pinakiulayan mo an sarong brother na siguraduhon na pirming malinig asin ligtas an agihan palaog sa Kingdom Hall. Puwede mong ipakipag-ulay sa saiya an Tito 2:10 asin ipaliwanag kun paano an paglinig niya kan Kingdom Hall makakatabang na ‘masamnuhan an katukduan nin Diyos na satong Paraligtas.’ Sabihon man sa sinasanay na isaisip an mga may edad sa kongregasyon asin kun paano sinda makikinabang sa paggibo niya kan saiyang asignasyon. Makakatabang sa sinasanay an arog kaiyan na mga pag-uulay tanganing masanay siyang mas isipon an mga tawo kisa mga susundon. Mauugma siya pag nahihiling niya kun paano nakikinabang an mga tugang sa ginigibo niyang paglilingkod.\n8 Dai man paglingawan na tawan nin komendasyon an sinasanay sa paghihinguwa niyang iaplikar an mga suhestiyon mo. Taano ta mahalaga iyan? Kun paanong an pagbaribi nakakatabang tanganing tumalubo an sarong tinanom, an pagtao nin sinserong komendasyon sa sarong sinasanay nakakatabang man na umuswag siya.—Ikumparar an Mateo 3:17.\nSARO PANG PROBLEMA\n9. (a) Kun mapadapit sa pagsasanay sa iba, anong problema an napapaatubang sa ibang mga elder sa mayaman na mga nasyon? (b) Taano ta bakong paglilingkod sa Diyos an panginot sa buhay kan nagkapirang hoben na brother?\n9 An mga elder sa mayaman na mga nasyon puwedeng mapaatubang sa saro pang problema: kun paano dadagkahon an bawtisadong mga brother na an edad labing 20 o labing 30 na makikabtang sa mga aktibidad sa kongregasyon. Hinapot mi an eksperyensiyadong mga elder sa mga 20 nasyon sa Sulnupan kun taano ta sa hiling ninda dai nag-aako nin mga pribilehiyo sa kongregasyon an hoben na mga brother. Ini an lataw na lataw sa mga simbag ninda: Kan an mga hoben na ini aki pa, dai sinda dinadagka kan saindang mga magurang na umabot nin espirituwal na mga pasuhan. Sa katunayan, may mga hoben ngani na gusto kutanang magkaigwa nin siring na mga pasuhan pero dinadagka sinda kan mga magurang ninda na sekular na mga pasuhan na sana an abuton! Kaya bakong paglilingkod sa Diyos an nagigin panginot sa buhay kan mga hoben na ini.—Mat. 10:24.\n10, 11. (a) Paano luway-luway na matatabangan nin sarong elder na mabago an isip nin sarong brother na garo baga bakong interesadong umabot nin pribilehiyo? (b) Anong mga punto sa Kasuratan an puwedeng gamiton nin sarong elder sa siring na mga brother, asin taano? (Hilingon an nota sa ibaba.)\n10 Kun an sarong brother garo baga bakong interesadong umabot nin pribilehiyo sa kongregasyon, kaipuhan nin dakul na paghihinguwa asin pasensiya tanganing mabago an isip niya, pero posibleng magibo iyan. Kun paanong puwedeng giyahan nin sarong paratanom na magtalubo nin diretso an sarong tinanom paagi sa luway-luway na pagtatanos kan lawas kaiyan, puwede mo man na luway-luway na tabangan an ibang mga brother na mahiling na kaipuhan nindang baguhon an iniisip ninda dapit sa pag-ako nin mga pribilehiyo. Pero paano?\n11 Magtao nin panahon na amiguhon an brother. Ipaaram sa saiya na kaipuhan siya sa kongregasyon. Dangan sa pana-panahon, ipakipag-ulay sa saiya an espesipikong mga teksto na matabang sa saiya na pag-isipan an dapit sa saiyang pagdusay ki Jehova. (Par. 5:4; Isa. 6:8; Mat. 6:24, 33; Luc. 9:57-62; 1 Cor. 15:58; 2 Cor. 5:15; 13:5) Puwede mo siyang haputon, ‘Ano an ipinanuga mo ki Jehova kan idusay mo an saimong sadiri sa saiya?’ Hinguwahon na mapahiro an puso niya paagi sa paghapot, ‘Ano daw sa paghuna mo an namatian ni Jehova kan mabawtismuhan ka?’ (Tal. 27:11) ‘Ano daw an namatian ni Satanas?’ (1 Ped. 5:8) Dakulang marhay an puwedeng magin epekto sa sarong brother kan pagbasa nin piniling marhay na mga teksto.—Basahon an Hebreo 4:12. *\nMGA SINASANAY, MAGIN MAIMBOD\n12, 13. (a) Anong kaisipan an ipinahiling ni Eliseo kan siya sinasanay? (b) Anong balos an itinao ni Jehova ki Eliseo huli sa kaimbudan kaini?\n12 Mga hoben na brother, kaipuhan kan kongregasyon an saindong tabang! Pero, anong kaisipan an makakatabang sa saindo na magin mapanggana? Tanganing masimbag iyan, pag-ulayan ta an nagkapirang pangyayari sa buhay nin sarong sinanay kaidto.\n13 Haros 3,000 na taon na an nakaagi, inagda ni propeta Elias an hoben na si Eliseo na magin saiyang katabang. Tulos-tulos na inako iyan ni Eliseo asin maimbod na ginibo an simpleng mga trabaho para tabangan an may edad nang propeta. (2 Ha. 3:11) Dangan pakalihis nin mga anom na taon na pagsasanay, naaraman ni Eliseo na madali nang matapos an gibuhon ni Elias sa Israel. Sa panahon na iyan, sinabi ni Elias sa nasanay na niyang marhay na kaiba-iba na dai na magsunod sa saiya, pero tulong beses na sinabi ni Eliseo ki Elias: “Dai taka babayaan.” Determinado siyang dai bayaan an saiyang tagasanay sagkod na mapupuwede. Kaya, bilang balos ni Jehova sa kaimbudan ni Eliseo, tinugutan niyang mahiling kaini an makangangalas na paghali ni Elias.—2 Ha. 2:1-12.\n14. (a) Paano maaarog kan mga sinasanay ngunyan si Eliseo? (b) Taano ta mahalagang marhay para sa sinasanay na magin maimbod?\n14 Paano mo ngunyan maaarog si Eliseo? Akuon tulos an mga asignasyon sa saimo, pati idtong simpleng mga gibuhon. Ibilang mong amigo an saimong tagasanay asin sabihon sa saiya na pinapahalagahan mo an mga ginigibo niya para sa saimo. Kun ipinapahiling mong gusto mo pang makanuod sa saiya, garo man sana sinasabi mo sa saiya: “Dai taka babayaan.” An pinakamahalaga, maimbod mong gibuhon an ano man na asignasyon na itinao sa saimo. Taano? Kun maipapahiling mong maimbod ka asin maaasahan, masisiyerto kan mga elder na gusto ni Jehova na tawan ka nin dagdag na mga paninimbagan sa kongregasyon.—Sal. 101:6; basahon an 2 Timoteo 2:2.\nITAO AN MANINIGONG PAGGALANG\n15, 16. (a) Sa anong mga paagi ipinahiling ni Eliseo an paggalang sa nagsanay sa saiya? (Hilingon an ritrato sa kapinunan kan artikulo.) (b) Taano ta nagtiwala ki Eliseo an mga kapwa niya propeta?\n15 Ipinapahiling man kan istoryang ini dapit ki Eliseo kun paano ikakapahiling nin mga brother ngunyan an maninigong paggalang sa eksperyensiyadong mga elder. Pagkatapos na bisitahon an sarong grupo nin mga propeta sa Jerico, si Elias asin Eliseo naglakaw pasiring sa Salog nin Jordan. Pag-abot duman, ‘kinua ni Elias an saiyang [opisyal na gubing], tinipig niya idto, asin hinampak niya an katubigan, asin iyan nagbuka sa mag-ibong-ibong.’ Pagkabalyo sa marang salog, padagos sindang ‘naglakaw asin nag-ulay-ulay.’ Malinaw nanggad na dai inisip ni Eliseo na sa puntong idto aram na niya an gabos. Sagkod sa paghali ni Elias, isinapuso ni Eliseo an lambang tataramon na sinabi kan saiyang tagasanay. Dangan si Elias ilinayog na paitaas kan bagyong duros. Pagkatapos, pagbalik ni Eliseo sa Jordan, hinampak niya kan gubing ni Elias an tubig, asin nagsabi: ‘Hain si Jehova na Diyos ni Elias?’ Nabanga giraray an tubig sa salog.—2 Ha. 2:8-14.\n16 Narisa mo daw na an inot na milagro ni Eliseo eksaktong kapareho kan huring milagro ni Elias? Ano an itinutukdo kaiyan sa sato? Minalataw na dai inisip ni Eliseo na huling siya na an nanginginot, babaguhon na niya tulos an pagpadalagan kan mga bagay-bagay. Imbes, paagi sa pag-arog ni Eliseo sa pamamaagi nin pag-utob ni Elias kan ministeryo, ipinahiling niya na itinatao niya an maninigong paggalang sa saiyang tagasanay, na nakatabang tanganing magtiwala sa saiya an mga kapwa niya propeta. (2 Ha. 2:15) Pero pagkatapos kaiyan, durante kan 60 taon na ministeryo ni Eliseo bilang propeta, tinawan siya ni Jehova nin kapangyarihan na makagibo nin mga milagro na mas dakul pa sa ginibo ni Elias. Ano an manunudan digdi kan mga sinasanay ngunyan?\n17. (a) Paano maaarog kan mga sinasanay ngunyan an kaisipan ni Eliseo? (b) Pag-abot nin panahon, paano puwedeng gamiton ni Jehova an maimbod na mga sinasanay?\n17 Kun nag-ako ka na nin mga paninimbagan sa kongregasyon, dai pag-isipon na kaipuhan mo nang baguhon an mga bagay-bagay—na ginigibo iyan sa paaging ibang marhay sa dating mga pamamaagi. An tamang rason para sa pagbabago iyo na huli ta kaipuhan iyan kan kongregasyon asin instruksiyon iyan kan organisasyon ni Jehova, bakong huli ta gusto mo sana iyan. Kun paanong nakua ni Eliseo an pagtitiwala kan mga kapwa niya propeta asin naipahiling an saiyang paggalang sa sinalidahan niya paagi sa padagos na pag-arog sa mga pamamaagi ni Elias, makukua mo man an tiwala kan saimong mga kapagtubod asin maipapahiling an paggalang sa eksperyensiyadong mga elder paagi sa padagos na pag-arog sa saindang mga pamamaagi na basado sa Bibliya. (Basahon an 1 Corinto 4:17.) Pero, mantang nagkakaeksperyensiya ka, siguradong makakatabang ka sa pag-aplikar kan mga pagbabago na matabang sa kongregasyon na makasabay sa progresibong paghiro kan organisasyon ni Jehova. Sa katunayan, pag-abot nin panahon, arog ni Eliseo, kun maimbod ka sa pag-ako nin pagsasanay tibaad tabangan ka man ni Jehova na makagibo nin mas dakul pa kisa sa nagibo kan nagsanay sa saimo.—Juan 14:12.\n18. Taano ta priyoridad na marhay ngunyan an pagsasanay sa mga brother sa mga kongregasyon?\n18 Lugod na an mga suhestiyon sa artikulong ini asin sa nainot na artikulo makapahiro sa mga elder na magtagama nin panahon sa pagsasanay sa iba. Magin andam man lugod an kuwalipikadong mga brother na akuon an siring na pagsasanay asin madunong na iaplikar iyan mantang nagtatabang sinda sa pag-ataman kan mga karnero ni Jehova. Paagi kaiyan, mapapakusog an mga kongregasyon sa bilog na kinaban asin matatabangan an lambang saro sa sato na magdanay na maimbod sa delikadong mga panahon na maabot.\n^ par. 5 Kun an sarong hoben na brother nagpapahiling nin Kristiyanong pagkamaygurang, kapakumbabaan, asin naaabot an iba pang mga kuwalipikasyon basado sa Kasuratan, puwede siyang irekomendar kan mga elder bilang ministeryal na lingkod dawa bako pa siyang 20 anyos.—1 Tim. 3:8-10, 12; hilingon an Hulyo 1, 1989 na isyu kan The Watchtower, pahina 29.\n^ par. 11 Puwede mong ipakipag-ulay an mga punto na nasa An Torrengbantayan na Abril 15, 2012, pahina 14-16, parapo 8-13; asin “Magdanay Kamo sa Pagkamoot nin Dios,” kapitulo 16, parapo 1-3.\nKun Paano Sasanayon an Iba\nINI an mga suhestiyon kan mga elder na nagin mapanggana sa pagsasanay sa iba:\nMagin halimbawa sa tataramon asin sa gibo.\nDagkahon an sinasanay na pakusugon an saiyang espirituwalidad paagi sa pagbasa kan bilog na Bibliya sa laog nin sarong taon.\nIbanan siya sa paglilingkod sa langtad. (Hilingon an ritrato sa cover.)\nTukduan siyang magkondukta nin nakakapagtukdong pagtiripon bago maglingkod sa langtad.\nPag nagtatao ka nin pampublikong pahayag, pasundan mo sa saiya sa outline tanganing mahiling niya kun paano mo binilog an saimong pahayag.\nPaminsan-minsan, imbitaran siya asin an pamilya niya sa saindong pampamilyang pagsamba.\nAgdahon siya asin an saiyang pamilya na umiba sa saindong pamilya na maghulit sa mga lugar na bihira o dai pa nahuhulitan. *\n^ par. 57 Pinurbaran kan mga elder sa Aprika, Amerika, Asia, Australia, asin Europa an mga suhestiyon na ini asin nagin marahay an mga resulta.


Home / Bicol News / Naga City / Politics / Laban sa pagka Pres kan Liga ng mga Barangay sa Naga, mainit na\nLaban sa pagka Pres kan Liga ng mga Barangay sa Naga, mainit na\nBicol Standard Newspaper Monday, May 28, 2018 Bicol News, Naga City, Politics\nNAGA CITY (Bicol Standard) - Garong dadalanon na sana ni Mayor John Bongat an pig babanabang encontrada sa pag oltanan ni Punong Barangay Dodit Beltran kan Bagumbayan Norte asin ni Pb. Lorenzo Narvaez kan Sta Cruz, Naga City, an duwang aspirante sa pagka presidente kan Liga ng mga barangay.\nSa parte ni Bongat, na yaon na sa ultimong turno bilang hefe ejecutibo kan ciudad, naheheling na nadidifisilan na maglantad kan saiyang desisyon kun sisay an tatabangan sa duwa.\nSa meeting na inatendiran kan duwang aspirante sa cargong Presidente kan Liga, sinabihan sinda ni Bongat na dapat tawan nin dakulang halaga an saindang halawig nang pag aramigohan, ki kan sa ambisyon sa politika.\nAn matukaw na bagong official kan Liga ng Mga barangay maserve sagkod sa taon 2020.\nAn sinambit na meeting na presente si Bongat, inatendiran man kan duwang aspirante na maging vice presidente kan Liga ng mga Barangay na sinda PB Corazon Penaflor asin PB Cyrus Llacer Cabacof.\nMayo pa nin malinaw na desisyon kun sisay sa duwa an mapahonod, o dagos man guiraray an laban ni Beltran asin Narvaez.\nLaban sa pagka Pres kan Liga ng mga Barangay sa Naga, mainit na Reviewed by Bicol Standard Newspaper on Monday, May 28, 2018 Rating: 5


SA CASURECO II: Resolucion kan junta dai na-iimplementar\nAn arin man na miembro kan Multi-Sectoral Electrification Advisory Council (MSEAC) kan Camarines Sur II Electric Cooperative (Casureco II), automatico nang declarado na nagdemiter na sa puesto oras na magplantiar kan saindang certifico de candidatura bilang candidatong director alagad dai man na-iimplementar kan junta directiva.\nAlagad apesar kan aprobadong Board Resolution No. 2017-169 kan Casureco II dai man ini na-iimplementar. ‘’automatico na declaradong mayo na sa puesto an arin man na miembro kan MSEAC oras na magsangat pa sana kan saiyang certifico de candidatura bilang candidatong director’’, sabi sa tuyaw ni Director Angelino Cornelio Jr. kan Naga North District.\nAn resolucion na-aprobaran kan Agosto 24, 2017 na pirmado ni Board President John Paul Santa Ana kan districto nin Calabanga.\nSinabi ni Cornelio saiyang pigcuecuestion an padagos na pagtenir sa puesto ni MSEAC Federation President Irsam ‘’Sam’’ Flores nagcandidatong director sa Naga North District sa ginibong district election kan Agosto 27, 2017 asin dinaog niya sa pirilian alagad yaon pa sa MSEAC kan Casureco II.\nSaiya pang pigbuyagyag sa ginibong nindang board meeting kan enot na semana kan Oktubre 2017 pigreconecer pa kan saindang pamayo kan junta si Flores na nagpresentar pa kan P700 mil na MSEAC budget na ibinasura man sana kan junta asin kan committee on finance.\nDinagdag pa ni Cornelio an isyung ini nakatalaan niyang darahon sa NEA Administrator nganing malinawan asin sunodon kan habong maghaling pamayo kan MSEAC. (DPA)


14 week. [30/3/2020-13/4/2020] HANOS Courant 7 . HANOS\n/ HANOS Courant 7 . HANOS\nHANOS Courant 7 . HANOS\nDeze aanbiedingen zijn geldig van 2020-03-30 tot 2020-04-13.\nHANOS Courant 7 . Page 1\nHANOS Courant 7 . Page 2\nHANOS Courant 7 . Page 3\nHANOS Courant 7 . Page 4\nHANOS Courant 7 . Page 5\nHANOS Courant 7 . Page 6\nHANOS Courant 7 . Page 7\nHANOS Courant 7 . Page 8\nHANOS Courant 7 . Page 9\nHANOS Courant 7 . Page 10\nHANOS Courant 7 . Page 11\nHANOS Courant 7 . Page 12\nHANOS Courant 7 . Page 13\nHANOS Courant 7 . Page 14\nHANOS Courant 7 . Page 15\nHANOS Courant 7 . Page 16\nHANOS Courant 7 . Page 17\nHANOS Courant 7 . Page 18\nHANOS Courant 7 . Page 19\nHANOS Courant 7 . Page 20\nHANOS Courant 7 . Page 21\nHANOS Courant 7 . Page 22\nHANOS Courant 7 . Page 23\nHANOS Courant 7 . Page 24\nHANOS Courant 7 . Page 25\nHANOS Courant 7 . Page 26\nHANOS Courant 7 . Page 27\nHANOS Courant 7 . Page 28\nHANOS Courant 7 . Page 29\nHANOS Courant 7 . Page 30\nHANOS Courant 7 . Page 31\nHANOS Courant 7 . Page 32


An Rio de Janeiro sarong importanteng ciudad sa sur-subangan nin Brasil asin kapitolyo nin estado nin Rio de Janeiro. Dati ining kapital nin nasyon asin nin Imperio Portugues. An mas comun na ngaran kaini ay Rio sana. Pigaapud man ini sa tataramon na Portugues na A Cidade Maravilhosa.\nBistado an Rio sa magayonun na pagkamogtak kaini sa baybayan asin gilid nin bukid, sa kaining famosa na Carnaval, sa musika na samba buda iba pa, mga playa na pano nin hotel asin resort arog kan midmid sa enterong kinaban na Copacabana asin Ipanema. Bistado man ini sa kaining dakulang problema sa sosyodad arog kan dakula na pagkaiba kan buhay nin mga mayaman asin mga pobre, mga squatter, crimen asin droga. Saro sa mga pinakan midmid na monumento kan ciudad ay an estatuang gigante ni Hesukristo na pigaapud na Cristo Redentor na nakamogtak sa tuktok nin bukid Corcovado. Nanomido ining estatutua sa saro sa mga New Seven Wonders of the World. Bistado man an bukid na pigaapud na Pão de Açúcar sa Portuges o Pan de Azucar sa Espanyol asin an estadio nin Macarana na dating pinakan dakula na estadio nin futbol sa enterong kinaban.\nIgwang 6,136,652 na katawo na nakaistar sa Rio, an kadagaan kan ciudad ay 1,182.3 kilometrong cuadrado. An katawonan sa enterong area metropolitana nin Rio ay naabot sa mga 11-12 milyon na katawo. Nawarara an estatuto nin kapital kaini sa 1960, ta binogtak an bagong kapital sa ciudad nin Brasilia. An mga taga Rio ay pigaapud na Cariocas. An presente na alkalde nin ciudad ay si Cesar Maia. An cancion na opisyal nin Rio ay Cidade Maravilhosa.\nPinaghugot gikan sa "https://bcl.wikipedia.org/w/index.php?title=Rio_de_Janeiro&oldid=192679"\nLast edited on 23 Hulyo 2020, at 10:47\nHuring pigliwat an pahinang ini kan 23 Hulyo 2020, alas 10:47.


Ika-6 Presidente kan Filipinas\nAbril 17, 1948 – Desyembre 30, 1953\nIka-2 Bise Presidente kan Filipinas\nSeptyembre 16, 1946 – Abril 17, 1948\nPwesto kinaptan ngapit ni Joaquín Miguel Elizalde\nMayo 28, 1946 – Nobyembre 24, 1946\nHulyo 25, 1934 – Pebrero 18, 1936\nIka-4President pro tempore of the Senate of the Philippines\nHulyo 9, 1945 – Mayo 25, 1946\nSenador nin Filipinas\nHulyo 9, 1945 – Mayo 28, 1946\nSenador kan Filipinas hale sa enot na distrito senatoryal\n1925 – Nobyembre 15, 1935\nElpidío Quiríno y Rivera\n(1890-11-16)Nobyembre 16, 1890\nPebrero 29, 1956(1956-02-29) (edad 65)\nCory Quiríno (makuapo)\nMonique Lagdameo (makuapo sa tuhod)\nFe Angela Quiríno\nSi Elpidio Rivera Quirino (16 Nob. 1890 - 29 Peb. 1956) iyo an ika-anom na presidente kan Republika kan Filipinas. Nagsirbe siya sa katongdan na ini poon Abril 17, 1948 abot Des. 30, 1953. Namundag siya sa Vigan, Ilocos Sur sa mag-agom na si Mariano Quirino saka si Gregoria Rivera. Tinapos niya an kursong abogasya sa Unibersidad kan Pilipinas kan taon 1915. Siya Katoliko Romano asin iyo an enot na Ilokanong presidente. Siya igwa man dugong Kastila.\nKan siya sadit pa, duman siya nagestar sa Aringay, La Union. Sa segundarya, nag-entra siya sa Vigan High School alagad naggraduar siya sa Manila High School kan taon 1911. Nagtrabaho man siya komo junior computer sa Bureau of Lands asin property clerk sa Manila Police Department. Nagkua siya asin nakapasar nin eksamen sa civil service, enot na grado.\nNagklase man siya sa Unibersidad kan Pilipinas (University of the Philippines) asin nagkua siya sa College of Law kaini nin abogasya kan taon 1915 asin ta nakapasar siya sa eksamen sa pagka-abogado. Nagpraktis siya kan saiyang pagka-abogado alagad napili siya na magtukaw komo Representante sa Philippine House of Representatives poon 1919 abot 1925, dangan nagin siyang Senador (1925-1931). Nagsirbe man siya komo Secretary of Finance asin Secretary of the Interior sa gobyernong Kumonwelt.\nPulitika[baguhon | baguhon an source]\nPakatapos kan Ika-2ng Gerang Pangkinaban nagsirbe siya komo Sekretaryo kan Estado asin Bise Presidente sa irarom kan si pinaka-enot na presidente kan Talingkas na Filipinas, si Manuel Roxas. Kan magadan si Roxas kan Abril 15, 1948, siya an nagsalida sa pagkapresidente. Sunod na taon napili siya sa eleksyon para sa apat-na-taon na termino sa parehong kargo. Nagdalagan siya sa tiket kan Partido Liberal.\nAn administrasyon niya nag-atubang nin makuring homa' sa pagbungkaras kan mga Hukbalahap na dati sarong hokbo naglaban sa mga nanakyadang Hapon igdi sa Filipinas. Kan an mga Komunista iyo na an namayo sa hiron (movimineto) na ini, nagtumang na sa gobyerno asin ta an negosasyon ni Quirino kan 1948 sa lider kaini na si Luis Taruc mayong kinaabtan; si Taruc nagdeklara na an grupo ninda tuyong bubungkalon an gobyerno.\nPagtongtong kan 1950, an mga Huk kontrolado na an dakulang parte kan Luzon. An ginibo ni Quirino pigtokahan si Ramon Magsaysay komo Sekretaryo kan Depensa Nasyonal sa pagsabat asin pagsumpo kan nagtatalubo na insureksyon.\nAn termino ni Qurino nabibisto sa marikas na rekonstruksyon hale sa pagkawasak sa gera, dagosdagos na paguswag kan ekonomiya, asin an pagsampa' nin dakulang tabang ekonomiko haleng Estados Unidos. Alagad, dakul na problema sosyal sa mga baro-banwaan an dai maresolberan. Masabi pa, an saiyang administrasyon nadigtaan kan akusasyon na grabe asin lakopan an korupsyon nangyayari sa irarom kan saiyang liderato. Sinasabi na an eleksyon kan 1949 iyo an saro sa pinaka-madaya' na eleksyon nangyari igdi sa Filipinas.\nSi Magsaysay naglitik saiya sa isyu nin korupsyon, asin dara an mahamot niyang imahe sa pagsumpo niya kan insurhensya kan mga Huk, nagdalagan siya sa eleksyon kan 1953 sa tiket kan Partido Nasyonalista kontra ki Quirino sa pagka-presidente. Sa eleksyon na idto, si Quirino nadaog asin nagretiro na sa pribadong buhay.\nBuhay-buhay ni Elpidio Qurino-http://www.angelfire.com/on/philpres/quirino.html\nElpidio Quirino, Hayokong na Pabisto- http://www.nndb.com/people/145/000098848\nKinua sa "https://bcl.wikipedia.org/w/index.php?title=Elpidio_Quirino&oldid=212641"


Lucy Tan - Wikipedia\nSi Lucy Tan sarong nobelista. Siya an kagsurat kan nobelang What We Were Promised. An nobelang ini nakakua nin nagkakapirang onra arog kan pagigin saro sa mga Longlisted na nobela sa Center for Fiction's First Novel Prize, Best of Books of 2018 kan The Washington Post, Refinery 29, asin Amazon, Barnes & Noble Discover Great New Writers Selection, Amazon's "Best Books of July", Publishers Weekly's "Best Books of Summer 2018" asin man Huffington Post's "60 Most Anticipated Reads of 2018".\nAn nobela manungod sa sarong pamilyang mga Tsino-Amerikano na nagbwelta bilang mga expats mantang igwa nin marhay na pinansiyal na estado tanganing makisabayan sa modernisasyon kan Shanghai. Ini nangyaring gayo sa kasagsagi kan World Expo. Manungod man ini sa love triangle, sarong siyudad na nag-aandam sa paabuton kaining pag-asenso asin sa sarong babaying babayaan an saiyang rural na pagbuhay tanganing magpasiring sa mas dakulang siyudad.\nDawa na nagdakula sa New Jersey, pirmi man siyang nagbuburo-bwelta sa New York asin Shanghai. Kadakli ngani sa mga karakter sa saiyang istorya, nailalaag man sa parehong kondisyon. Igwa siya nin MFA sa creative writing na pigkua niya man sa University of Wisconsin-Madison, igdi niya man ginana an August Derleth Prize. Nakakua man siya nin mga suporta hali sa Kundiman, NY State Summer Writers Institute, asin the Wisconsin Institute for Creative Writing. Nagi man siya nin fiction winner kan 2015 Emerging Writer's Contest. Sa presente, siya nakaistar sa Seattle. \nPinaghugot gikan sa "https://bcl.wikipedia.org/w/index.php?title=Lucy_Tan&oldid=191611"\nHuring pigliwat an pahinang ini kan 18 Mayo 2020, alas 14:30.


(1890-11-02)2 Nobyembre 1890\n5 Agosto 1964(1964-08-05) (edad 73)\nSi Moa Martinson, na namundag bilang si Helga Maria Swarts kun minsan pigsusurat na Swartz, (2 Nobyembre 1890- 5 Agosto 1964) saro sa pinakabantog na awtor nin literaturang proletarya sa Sweden. An saiyang ambisyon iyo na liwaton an sosyodad sa paagi kan saiyang pagigin parasurat asin iladawan an kamugtakan kan klase nin pagtrabaho, asin siring man an personal na pag - uswag nin mga babae.[w 1] An saiyang mga gibo iyo an manongod sa pagigin ina, pagkamoot, kadukhaan, politika, urbanisasyon asin an masakit na pagbuhay kan mga nagtatrabahong mga babayi.\n2 Kitchen maid asin pantry chef\n3 Mga adaptasyon\nSi Martinson namundag kan Nobyembre 1890 sa Vürdnès, Linköpping. An saiyang ina iyo si Kristina Swartz (kun beses pigsusurat bilang Christina Schwartz) na naglilingkod bilang katabang kun sain man may trabaho. Mayo nin legal na mga rekord na nagsasabi kun siisay an saiyang ama, alagad sono sa mga parasiyasat na si Annika Johansson asin Bonnie Festin, sia posibleng si Ander Teodor Anderson, sarong paraoma na naglingkod sa oma nin Körr sa Mota kadungan kan Swartz.[w 2] Huling sia an nagdara, an inaapod kan mga panahon na idto na aking lalaki sa luwas, kinaipuhan niang magduman sa saiyang mga magurang tanganing mamundag. An ama ni Swartz, si Nils Peter Swartz, sarong pobreng soldados na nag - istar kaiba kan saiyang agom, si Carin Olofsdoter, sa sarong mahibog na bubong sa Vördnès. Kan Pebrero 1891, sinutsutan ni Swartz si Anderson para sa pagsuportar sa mga aki sa palasyo kan distrito nin Motala, kun saen duwang testigo an nagpatunay na naheling ninda sia asin si Anderson sa parehong higdaan sa palibot kan panahon na ipinangidam kutana an aki. Si Anderson dai nakaatubang sa korte kan Pebrero saka sa duwang minasunod na pagbista. Sa katapustapusi sinabi ni Swartz na nagduman na sia sa Amerika asin pinadagos an mga areglo.\nKitchen maid asin pantry chef[baguhon | baguhon an source]\nSa edad na kinse anyos, sia nagsanay na magin kusinero; Kan panahon na idto, sya an pinakanguhod sa propesyon na iyan sa Sweden. Durante kan tig - init nin 1906, nagtrabaho sia bilang katabang sa kusina sa panginot na restawran sa Amihanan na Exhibisyon nin Art asin Industriya. Nasa itaas kan Syltberget ("Sylt Hill"), an restawran nakua sa hagyanan nin 80 [stropes. Sa pag - usisa kan mga Kungen (An Hade), isinaysay ni Martinsson an saiyang gibohon sa restawran asin nasambitan an hagyanan. Nakua kan nobela an ngaran kaiyan sa pakikipag - olay nia ki Hadeng Oscar II nin Sweden kan Hulyo 1906. An urulay nakasentro sa mga burak, na sinabi kan Hade na sya may kalag. Kan taon 2016, yaon pa man giraray an hagyan asin inapod na "Moa Martinson's Stairs. "\nMga adaptasyon[baguhon | baguhon an source]\n(1974) Rågvakt, film for television, based on the novel with the same name, directed by Göran Bohman, starring Christina Evers (1986) Moa, biographical film directed by Anders Wahlgren, with Gunilla Nyroos in the title role\nError sa pag-cite: <ref> mga tatak na eksistido para sa sarong grupo na pinagngaranan na "w", alagad mayong kinasungkoan na <mga pinapanungdanan na grupo="w"/>na tatak an nanagboan, o sarong panarado </ref> an nawawara\nKinua sa "https://bcl.wikipedia.org/w/index.php?title=Moa_Martinson&oldid=203205"\nHuring binago an pahinang ini kaitong 17 Marso 2021, alas 17:09.


Nagkaperang banwaan sa Bicol nasa critical status sa Covid-19\nAn Department of Health (DOH) Bicol nagkumfirmar na anom nang mga banwaan sa rehiyon an nasa critical status sa coronavirus disease mantang tolong ciudades an pinasa-irarum na sa alert level 4.\nAn mga banwaan kinababalehan kan Manito asin Sto Domingo, parejo kan provincia nin Albay, Talisay, Camarines Norte, Tigaon, Camarines Sur, Bagamanoc, Bato, asin San Andres gabos sa Catanduanes asin Dimasalang, Masbate.\nAn mga ciudad na nasa alert level 4 iyo an Legazpi, Naga asin Masbate alagad an LGU Naga, ipinahayag ni Alcalde Nelson Legacion na nagsurat sinda sa national IATF na ireconsiderar giraray sa alert level 3.\nAn dahilan an ciudad nasa 96 por ciento na an mga bakunado asin nagpapadagos mantang igwa pang suplay kan vaccine. Afuera pa kaini, mga mild cases sana an caso sa ciudad.\nAn City Hall estrictong pigbabawal sa manga establisimiento na magpalaog nin mga parokyano kun dai pa mga bakunado.\nSinabi ni Dr. Chito Avelino ka DOH Bicol nagsabi an padagos na paglangkaw kan caso kan Covid-19 sa Kabikolan saro causa nganing magdeclara sinda nin critical status sa nagkaperang mga banwaan asin alert level 4 sa tolong ciudades.\nNahahadit man an mga negosyante kun nasa alert level 4 ciertong apektado naman an saindang negosyo sagcod na temporaryong magsara kan establismiento.\nSa listahan kan ahencia, igwa nang total na 54,388 na caso alagad kan Enero 21 sana igwang 573 o igwa nang 1.78 por ciento paglangkaw kan caso.\nNangapudan an DOH Bicol sa mga lokal na gobierno na maging estricto sa health and safety protocols.\nAn mga LGUs nag-andam na kan saindang mga quarantine facilities na igwa nang mga naka-cuarentinang pasyente.\nMaging man sa mga hospital naglalangkaw na an mga caso kan piglalaog na mga pasyente sa virus.


Istorya nin Buhay: Gustong-gustong Maglingkod ki Jehova Dawa Sain | Pag-aadalan\n“Sabihon Mo Samuya, Nuarin Mangyayari an mga Bagay na Ini?”\n“Uya! Ako Kaiba Nindo sa Gabos na Aldaw”\nPagpakakan sa Dakul Paagi sa Nagkapira\nSiisay Man Nanggad an Maimbod Asin Mapagmansay na Uripon?\nSarong Bagong Miyembro kan Namamahalang Grupo\nISTORYA NIN BUHAY Gustong-gustong Maglingkod ki Jehova Dawa Sain\n“Hilinga an Ritrato!”\nAn Torrengbantayan—Pag-aadalan na Edisyon | Hulyo 2013\nBASAHON SA Afrikaans Albanian Aleman Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hiligaynon Hungarian Icelandic Igbo Iloko Indonesian Ingles Italiano Kazakh Kikuyu Kinyarwanda Kirghiz Koreano Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Pranses Quechua (Ayacucho) Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nGustong-gustong Maglingkod ki Jehova Dawa Sain\nIsinaysay ni Markus asin Janny Hartlief\nDai pa ako nuarin man nakapaghulit nin solo. Grabe an nerbiyos ko kaya nagkukubog-kubog an mga tuhod ko kada magluwas sa langtad. Mas grabe pa, habo nanggad maghimati an mga nasa teritoryo. Talagang may mga agresibo asin hinuma ninda akong bubugbugon. Sa inot na bulan kan pagpayunir ko, saro sanang buklet an ikinapasakamot ko!—Markus.\nNANGYARI iyan kan 1949, labing 60 taon na an nakaagi, pero an sakong istorya mapuon dakul pang taon bago kaiyan. An sakong ama, si Hendrik, sapatero asin hardinero sa Donderen, sadit na banwaan sa amihanan na parte kan Drenthe, sa Netherlands. Duman ako namundag kan 1927, an ikaapat sa pitong aki. An harong mi nasa gilid nin dagang tinampo sa sarong probinsiya. Mga parauma an kadaklan sa kataraid mi, asin gustuhon ko an pag-uma. Kan 1947, kan 19 anyos na ako, nadangog ko an katotoohan sa saro ming kataid, si Theunis Been. Natatandaan ko na dai ko suno si Theunis kan inot ko siyang mamidbid, pero dai nahaloy pagkatapos kan Giyera Mundiyal II, nagin siyang Saksi ni Jehova, asin nariparo ko na nagin makikatuod na siya. Napangalas ako sa pagbabagong ini sa personalidad niya, kaya naghihinanyog na ako sa saiya pag kinakaulay niya ako dapit sa panuga nin Diyos na paraisong daga. Inako ko tulos an katotoohan, asin puon kaidto nagin magkatuod na kami. *\nNagpuon akong maghulit kan Mayo 1948, asin kan sunod na bulan, Hunyo 20, nabawtismuhan ako sa kumbensiyon sa Utrecht. Nagpuon akong magpayunir kan Enero 1, 1949, asin idinestino ako sa Borculo, sa sirangan na parte kan Netherlands, na duman may sadit na kongregasyon. Mga 130 kilometros an distansiya kaiyan, kaya nagbisikleta na sana ako. Paghuna ko mga 6 oras sana iyan, pero huli sa grabeng uran saka makusog asin pasabat na duros, inabot ako nin 12 oras, dawa ngani nagtren na ako sa huring 90 kilometros! Matanga na kan makaabot ako sa sakong destinasyon, sa harong nin pamilyang Saksi na inistaran ko kan nagpapayunir ako sa lugar na idto.\nKatatapos pa sana kan giyera kaidto kaya dikit an rugaring nin mga tawo. May saro sana akong amerikana na haluagon asin sasarong pantalon na haliputon! Arog kan nasambit ko sa kapinunan, nadipisilan ako sa inot na bulan sa Borculo, pero binendisyunan ako ni Jehova nin nagkapirang tinutukduan sa Bibliya. Pakalihis nin siyam na bulan, idinestino ako sa Amsterdam.\nHALI SA PROBINSIYA PASIRING SA SIYUDAD\nNagdakula ako sa lugar na agrikultura an pagbuhay, pero ngunyan yaon na ako sa Amsterdam, an pinakadakulang siyudad sa Netherlands. Mabungahon an ministeryo duman. Sa inot na bulan, mas dakul an ikinapasakamot kong literatura kisa sa nakaaging siyam na bulan. Dai nahaloy, dai minababa sa walo an tinutukduan ko sa Bibliya. Pagkatapos na manombrahan bilang lingkod nin kongregasyon (inaapod ngunyan na parakoordinar kan grupo nin kamagurangan), tinawan ako nin kabtang na inot kong pampublikong pahayag. Sa hiling ko masakiton iyan, kaya nakaginhawa ako kan ibalyo ako sa ibang kongregasyon bago pa ako magpahayag. Dai ko lamang naisip kaidto na, sa pag-agi nin mga taon, labing 5,000 na beses akong makakapagpahayag!\nSa itaas: Kan si Markus (purong tuo) nagpapatotoo sa tinampo harani sa Amsterdam kan 1950\nKan Mayo 1950, idinestino ako sa Haarlem. Dangan nakaresibi ako nin imbitasyon sa pansirkitong gibuhon. Haros dai ako nangaturog nin tulong banggi. Sinabi ko ki Robert Winkler, sarong tugang na naglilingkod sa sangang opisina, na pagmati ko bako akong kuwalipikado, pero an sabi niya: “Ipadara mo sana an aplikasyon. Makakanuod ka na lang.” Dai nahaloy pagkatapos kaiyan, sarong bulan akong pigsanay dangan naglingkod na ako bilang lingkod (paraataman) nin sirkito. Kan magdalaw ako sa sarong kongregasyon, nakamidbid ko si Janny Taatgen, sarong maugma asin hoben na payunir saka mapagsakripisyo patin may hararom na pagkamuot ki Jehova. Nagpakasal kami kan 1955. Pero bago ko idagos an sakong istorya, ipapaliwanag ni Janny kun paano siya nagin payunir asin kun paano kami naglingkod pagkatapos ming magpakasal.\nPAGLILINGKOD BILANG MAG-AGOM\nJanny: Nagin Saksi an ina ko kan 1945 kan 11 anyos na ako. Nanudan niya tulos na mahalagang tukduan sa Bibliya an tulo niyang aki, pero kontra sa katotoohan an ama ko, kaya tinutukduan niya kami pag mayo sa harong an ama mi.\nAn inot kong naatenderan iyo an kumbensiyon sa The Hague kan 1950. Pakalihis nin sarong semana, nag-atender ako sa kainot-inuti sa lokal na Kingdom Hall sa Assen (Drenthe). Angguton an ama ko kaya pinalayas niya ako. An sabi kan ina ko, “Aram mo na kun sain ka maistar.” Aram kong an pigsasabi niya mga tugang sa espirituwal. Nakiistar nguna ako sa sarong pamilyang Saksi harani sa samong harong, pero nasasakitan pa man giraray ako huli sa ama ko, kaya naglipat ako sa kongregasyon sa Deventer (Overijssel), na mga 95 kilometros an rayo. Minsan siring, menor de edad pa ako, kaya kinuwestiyon kan mga awtoridad an ama ko huli sa pagpalayas sa sako. Dahil kaiyan, pinapuli niya ako. Dawa ngani dai nuarin man inako kan ama ko an katotoohan, pag-abot nin panahon pigtugutan na niya akong maghulit asin mag-atender sa gabos na pagtiripon.\nSa ibaba: Kan si Janny (purong tuo) vacation pioneer kan 1952\nDai nahaloy pakapuli ko, nagkahilang nin grabe an ina ko, kaya ako na an nag-asikaso kan gabos na gibuhon sa harong. Sa ibong kaini, padagos akong nag-uswag sa espirituwal asin nabawtismuhan kan 1951 sa edad na 17. Kan 1952, kan magrahay na an sakong ina, duwang bulan akong nag-vacation (auxiliary) pioneer kaiba nin tulong sister na payunir. Nag-istar kami sa lantsang harong asin naghulit sa duwang banwaan sa Drenthe. Nagin regular payunir ako kan 1953. Pakalihis nin sarong taon, sarong hoben na paraataman nin sirkito an nagdalaw sa kongregasyon mi. Si Markus idto. Nagpakasal kami kan Mayo 1955, huling sa hiling mi urog kaming makakapaglingkod ki Jehova bilang mag-agom.—Par. 4:9-12.\nSa tuo: Kan aldaw kan samong kasal kan 1955\nMarkus: Pagkakasal mi, sa Veendam (Groningen) nguna kami idinestino bilang mga payunir. Nag-istar kami sa sadit na kuwarto na mga dos por tres metros sana. Minsan siring, pinagayon iyan ni Janny asin ginibong komportable. Kada banggi, kaipuhan ming igilid an samong lamesa asin duwang sadit na tukawan para ikababa an wall bed.\nPakalihis nin anom na bulan, inimbitaran kami sa pansirkitong gibuhon sa Belgium. Kan 1955, mga 4,000 sana an parahayag duman. Ngunyan anom na beses nang mas halangkaw iyan! An lengguwahe sa Flanders, sa amihanan na parte kan Belgium, pareho sa Netherlands. Minsan siring, medyo iba an punto sa pagtaram kan mga taga Belgium, kaya kaipuhan mi ngunang pag-adalan an dipisil na lengguwahe ninda.\nJanny: Kaipuhan sa pansirkitong gibuhon an tunay na pagsasakripisyo. Bisikleta an gamit mi sa pagdalaw sa mga kongregasyon asin nagdadagos kami sa harong kan mga tugang. Huling mayo kami nin sadiring harong na mapupulian sa pag-ultanan nin mga pagdalaw, sagkod Lunes kami sa dinadagusan mi, asin Martes na aga na kami minaduman sa sunod na kongregasyon. Pero para sa samo, an paglilingkod pirming bendisyon hali ki Jehova.\nMarkus: Kan inot, mayo kaming kamidbid sa mga kongregasyon, pero mabuuton asin mapag-istimar sinda. (Heb. 13:2) Sa paglihis nin mga taon, nagkapirang beses ming nadalaw an gabos na kongregasyon sa Belgium na Dutch an lengguwahe. Dakul na bendisyon an nakamtan mi huli kaini. Halimbawa, namidbid mi an haros gabos na tugang sa distrito nin Dutch, asin napamahal sindang marhay sa samo. Ginatos na hoben an nahiling ming nagtalubo sa pisikal asin espirituwal saka nagdusay ki Jehova, na iniinot sa buhay ninda an intereses kan Kahadian. Talagang nakakagaya-gaya na mahiling an dakul sa sainda na bilog na panahon na maimbod na naglilingkod ki Jehova. (3 Juan 4) Huli sa ‘pagrinangahan’ na ini, nagigin madali para sa samo na bilog na pusong magpadagos sa samong asignasyon.—Roma 1:12.\nSARONG KADIPISILAN ASIN SARONG TUNAY NA BENDISYON\nMarkus: Puon kan aldaw na ikasal kami, gusto mi nang mag-adal sa Gilead School. Aroaldaw, kisiyera sarong oras kaming nag-aadal nin Ingles. Minsan siring, bakong pasil mag-adal kaiyan kun libro sana an gagamiton, kaya nagdesisyon kaming magpa-Inglatera durante kan bakasyon mi para mapraktis iyan mantang naghuhulit duman. Sa katapos-tapusi, kan 1963 nakaresibi kami nin sobre hali sa pambilog na kinaban na opisina sa Brooklyn. Duwang surat an laog kaiyan, tigsaro kami ni Janny. An surat sa sako imbitasyon na mag-adal nin 10 bulan sa espesyal na klase sa Gilead. Sa panginot, nakakonsentrar an kurso sa pagsasanay asin pagtao sa mga brother nin mga instruksiyon na pang-organisasyon. Kaya sa 100 na estudyanteng inimbitaran, 82 an mga brother.\nJanny: Sa surat na naresibi ko kan aldaw na idto, pinakiulayan ako na mapagngayo-ngayong pag-isipan kun baga gusto kong magdanay sa Belgium mantang nag-aadal si Markus sa Gilead. Inaadmitir ko na kan primero nangluya an buot ko. Garo baga dai binendisyunan ni Jehova an paghihinguwa ko. Minsan siring, ipinagirumdom ko sa sakong sadiri an katuyuhan kan Gilead School—tabangan an mga estudyante na makapaghulit kan maugmang bareta sa bilog na kinaban. Kaya nag-uyon akong magpawalat, dangan idinestino ako sa Ghent, sarong siyudad sa Belgium, bilang espesyal payunir kaiba si Anna asin Maria Colpaert, eksperyensiyadong mga espesyal payunir.\nMarkus: Huling kaipuhan kong makapagtaram na maray nin Ingles, pinaduman na ako sa Brooklyn limang bulan pa bago magpuon an klase. Nagtrabaho ako sa Shipping Department asin Service Department. An paglilingkod sa pambilog na kinaban na opisina asin pagtabang sa pagpreparar kan mga literaturang ipinapadara sa Asia, Europa, asin Amerika del Sur nakatabang sa sako na mas mapahalagahan an internasyonal na kasararuan nin magturugang. An espesyalmenteng nagigirumduman ko iyo si Brother A. H. Macmillan, na pilgrim (nagbibiyaheng paraataman) kan panahon ni Brother Russell. Gurang na siya asin medyo bungog na kaidto, alagad pirmi siyang nag-aatender sa gabos na pagtiripon. Dakula an nagin epekto kaiyan sa sako asin natukduan ako kaiyan na dai nuarin man maninigong baliwalaon an Kristiyanong asosasyon.—Heb. 10:24, 25.\nJanny: Nagsusuratan kami ni Markus pirang beses sa sarong semana. Pungawon kami sa lambang saro! Alagad, nauugma si Markus sa pagsasanay sa saiya sa Gilead, asin talagang magaya-gaya man ako sa ministeryo ko. Pagbalik ni Markus hali sa Estados Unidos, 17 na an tinutukduan ko sa Bibliya! Dipisilon an magkarayo nin 15 bulan, pero nahiling ko an bendisyon ni Jehova sa mga sakripisyo mi. Kan aldaw na magbalik si Markus, naatraso nin pirang oras an eroplano, kaya pag-abot niya napahibi kami mantang magkakugos. Puon kaidto, pirmi na kaming magkaibanan.\nNAGPAPASALAMAT SA KADA PRIBILEHIYO NIN PAGLILINGKOD\nMarkus: Pagbalik ko hali sa Gilead kan Disyembre 1964, iinasignar kami sa Bethel. Kan panahon na idto, dai mi aram na bako palan iyan an magigin permanente ming asignasyon. Pakalihis sana nin tulong bulan, iinasignar kami sa pandistritong gibuhon sa Flanders. Kan idestino si Aalzen saka Els Wiegersma bilang mga misyonero sa Belgium, iinasignar sinda sa pandistritong gibuhon, kaya nagbalik kami sa Bethel asin nagtrabaho ako sa Service Department. Puon 1968 sagkod 1980, pirang beses na nagburubago an samong asignasyon, kun bakong nasa Bethel nasa pansirkitong gibuhon. Sa katapos-tapusi, puon 1980 sagkod 2005, naglingkod giraray ako bilang paraataman nin distrito.\nDawa ngani parating nagbuburubago an samong asignasyon, dai mi nuarin man nalingawan na idinusay mi an samong buhay para maglingkod ki Jehova nin bilog na kalag. Talagang ikinakaugma mi an kada asignasyon na itinatao sa samo, na may kumpiyansa na an katuyuhan kan ano man na pagbabago sa paglilingkod mi iyo na pauswagon an intereses kan Kahadian.\nJanny: An espesyalmenteng ikinaugma ko iyo an pribilehiyong makaiba ki Markus sa Brooklyn kan 1977 asin sa Patterson kan 1997, kan mag-ako siya nin dagdag na pagsasanay bilang miyembro kan Komite kan Sangay.\nARAM NI JEHOVA AN PANGANGAIPO MI\nMarkus: Kan 1982, naoperaran si Janny pero naumayan man. Pakalihis nin tulong taon, may kabuutan na itinao sa samo kan kongregasyon sa Louvain an sarong apartment sa itaas kan Kingdom Hall ninda. Sa laog nin 30 taon, ngunyan sana kami nagkaigwa nin sadit pero sadiring istaran. Kada Martes, kun madalaw kami sa sarong kongregasyon, kaipuhan kong magbaba-sakat nin pirang beses sa hagyan na may 54 tangga para ikababa an mga bagahe! Marahay sana ta kan 2002, may ginibong areglo para magkaigwa kami nin apartment sa ibaba. Kan mag-78 anyos na ako, idinestino kami bilang mga espesyal payunir sa banwaan nin Lokeren. Ugmahon kaming makapaglingkod sa paaging ini asin makaluwas pa man giraray sa langtad aroaldaw.\n“Marigon an paniniwala mi na bakong mahalaga kun sain kami naglilingkod o kun ano an pribilehiyo mi kundi kun kiisay kami naglilingkod”\nJanny: Kun susumahon, labing 120 taon na kaming duwa sa bilog na panahon na paglilingkod! Naeksperyensiyahan mi mismo an pagigin totoo kan panuga ni Jehova na ‘dai niya kami sa ano man na paagi babayaan’ asin na kun maimbod kaming maglilingkod sa saiya, dai kami ‘magkukulang nin ano man.’—Heb. 13:5; Deut. 2:7.\nMarkus: Kan aki pa kami, idinusay mi na an samong sadiri ki Jehova. Nungka kaming naghanap nin darakulang bagay para sa samong sadiri. Pirmi kaming andam na akuon an ano man na asignasyon na itinatao sa samo, huling marigon an paniniwala mi na bakong mahalaga kun sain kami naglilingkod o kun ano an pribilehiyo mi kundi kun kiisay kami naglilingkod.\n^ par. 5 Sa paglihis nin mga taon, nagin Saksi man an sakong ama, ina, pinakamatuang tugang na babayi, asin duwa sa mga tugang kong lalaki.\nAN TORRENGBANTAYAN—PAG-AADALAN NA EDISYON Hulyo 2013


Inhinyeriyang elektrikal - Wikipedia\nSaro sa obheto kan inhinyeriyang elektrikal an marhay na suplay asin transmisyon nin kuryente pasiring sa mga kaharongan.\nAn inhinyeriyang elektrikal (Ingles: electrical engineering) iyo an inhenyeriyang disiplina manungod sa pag-adal, disenyo asin aplikasyon kan kagamitan, mga device asin sistema na minagamit nin kuryente, elektronika, asin elektromagnestismo. Nagin ining sarong bistadong trabaho sa patapos na kabangaan kan ika-19 na siglo pagkatapos kan komersyalisasyon kan elektrikong telegrapo, an telepono, asin an pagmokna nin kuryente, distribusyon, sagkod kagamitan kaini.\nAn Inhinyeriyang Elektrikal iyo sa ngunyan nababanga sa mahiwas na rango nin mga lado, kaiba na an inhenyeriyang pangkompyuter, inhenyeriyang pangsistema, inhenyeriyang pangkusog, telekomunikasyon, inhenyeriyang pangradyo-prekwensiya, pagproseso nin senyales, instrumentasyon, elektronika, asin optiks sagkod potonika. An pira sa mga disiplinang ini iyo may pagsabat sa iba pang mga sanga kan inhenyeriya, na minasakop sa dakulang bilang nin ispelisasyon kabali na an hardware engineering, elektrinikong pangkusog, elektromagnetiko asin waves, microwave engineering, nanoteknolohiya, elektrokimika, enerhiyang nababago-liwat, mekatroniko, asin siyensyang elektrikal-materyales.\nAng mga Inhinyerong Elektrikal iyo tipikal na may degri sa inhenyeriyang elektrikal o inhenyeriyang elektronika. An mga obrerong inhinyero iyo pwedeng may propesyonal na sertipikasyon asin magin kaapil nin sarong propesyonal na lawas o internasyunal na istandardong organisasyon. Kabali digdi an International Electrotechnical Commission (IEC), an Institute of Electrical and Electronics Engineers (IEEE) asin an Institution of Engineering and Technology (IET) (nagligad na IEE).\nAn mga Inhinyerong Elektrikal iyo nagtatrabaho sa mahiwasong maray na rango nin mga industriya sagkod an kakayahan na kinakaipo iyo pabarabago. An rango iyo poon sa teoryang sirkito hasta sa kakayahan sa pangmanehar nin sarong project manager. An mga kagamitan na kinakaipo kan indibidwal na inhenyero iyo parehas na pabarabago, poon sa simpleng boltometro hasta sa sopistikadong disenyo sagkod software na pangmanupaktura.\nAn Wikimedia Commons igwa nin medya dapit sa Inhinyeriyang elektrikal.\nMIT OpenCourseWare Mga online na kurso dapit sa Inhinyeriyang Elektrikal\nIEEE Global History Network Sarong sityo na nakabase sa wiki na igwa nin nagkapirang mga gunuan manungod sa uusipon kan IEEE, mga kaapil kaini, an saindang mga propesyon asin elektrikal asin impormasyonal na teknolohiya sagkod siyensya.\nKinua sa "https://bcl.wikipedia.org/w/index.php?title=Inhinyeriyang_elektrikal&oldid=205311"\nHuring binago an pahinang ini kaitong 5 Mayo 2021, alas 13:06.


18 sa 20 brgy kan Milaor drug cleared, sabi kan PDEA\nMilaor, Camarines Sur --- Orgulyo ngunian kan Philippine Drug Enforcement Agency (PDEA), Municipal Police Station, LGU asin iba pang ahencia de gobierno matapos kunfirmaron na 18 sa 20 barangay kan banwaan na ini bilang ‘‘drug cleared’’ na sa ilegal na droga.\nSi P/SMS Nino Bragais, parataram kan MPS Milaor nagpahayag na si pinakahuring pig-declara bilang mga ‘‘drug cleared’’ barangay kan Regional Oversight Committee (ROC) kan Febrero 4, 2022 iyo an Dalipay, Capucnasan, Del Rosario, asin Maycotmo mantang an duwa nalang natatada iyo an barangay Sto. Domingo asin Mayawpayawan.\nAn ROC pinamamayohan kan regional director kan PDEA asin ini compuesto kan lokal na gobierno, Municipal Police Station kan Milaor, Municipal Health Office, asin Department of Social Welfare and Development (DSWD).\nHalaba an listahan kan mga rekisitos na pigmamando kan ROC alagad sainda munang pigserne kun dapat nang ideclarang drug cleared an 18 kan 20 barangay kan Milaor na sakop kan 2nd congressional district kan Camarines Sur, sabi pa ni Bragais.\nAn barangay nagrecibe nin Certificate of Resolution of Drug Cleared and Drug Free Barangay hale sa PDEA Bicol.\nAlagad an barangay Tarusanan declarado muna bilang barangay free status mantang an barangay na ini mayong nagsuko sa awtoridad na envuelto sa ilegal na droga.\nAn Milaor napapalibotan nin mga banwaan asin Ciudad nin Naga na may mga envuelto sa droga alagad kun igwa man naglalaog asin nagdadayo sana. Prueba kaini, si saindang nadakop na suspechado sa buy bust operation kan PDEA asin PNP kan Febrero 3 bako man residente kan banwaan envez hale sa Naga.\nSi Police Lt. Suzutte G. Pili, jefe de pulicia kan MPS Milaor nagsabi nagpapadagos an saindang campanya laban sa droga sa duwa pang natatadang barangay. Pasalamat man an MPS sa lokal na gobierno sa pamamayo ni Alcalde Anthony Reyes huli kan cooperasyon sa paglaban sa ilegal na droga.\nSa Ciudad nin Naga na kataid kan banwaan nin Milaor, na may 27 barangay lima nang barangay an pigdeclara kan PDEA na drug cleared asin ini kinababalihan kan Tinago, San Francisco, Bagumbayan Norte, Sta Cruz, asin Panicuason, alagad an ahencia nagkakaigwa giraray nin ‘‘revalidation’’ (DPAureus)


Palasyo kan Pulawy 1909\nBandera kan Pulawy\nCoat of Arms kan Pulawy\nAn Puławy (pinagsasambit bilang [puˈwavɨ]) sarong syudad sa sirangan kan Poland, sa probinsya kan Lublin sa taas kan Lesser Poland, nakapamugtak sa kompliwensya kan salog kan Wisla asin Kurówka. Sigun sa GUS census estimate, an syudad igwa nin total na populasyon na 49,839 kan taon 2006. An Pulawy iyo an kapital kan Pulawy County, asin pinagmidbid man bilang Nowa Aleksandria, o Nowo Aleksandria, poon 1846 hasta 1918 kan magkabaranga-banga an Poland. An coat of arms kaini iyo an Pahonia.\nAn Pulawy inot nang namensyonar sa mga dokumento kan ika-15 siglo. Kan panahon na idto, pinagbabaybay pa ini bilang Pollavy, asin an ngaran man kaini sinasabing hali sa Vistula river ford, na makukua sana sa harani kaini. An syudad nagin lokal na sentro nin siyensya, industriya, asin man turismo, kairiba kan hararaning banwaan kan Nałęczów asin Kazimierz Dolny. An Pulawy iyo an pinamumugtakan kan inot na museo sa Poland, asin porta sa salog kan Vistula. An banwaan igwa nin duwang tulay, apat na estasyon nin tren, na nagseserbeng sumpayan kan mga tinampo. Sa kataning kaining Deblin, igwa man nin aeropuerto. Igwa nin nagkakapirang sports club igdi, an pinakabantog ngani iyo an Wisła Puławy (men’s football 2nd Division kan 2016/17, swimming, track and field, weight lifting) asin man an KS Azoty-Puławy (men’s handball 1st Division).\n1 Lokasyon asin Transportasyon\n2.1 Ika-20 Siglo\nLokasyon asin Transportasyon[liwaton | liwaton an gikanan]\nAn Pulawy napapamugtak sa subangan na parte kan probinsya nin Lublin, sa puro kan Lesser Polish Gorge kan Vistula, asin harani man sa pinakasirangan na parte kan salog kan Vistula. Sa mga nakaagi, an banwaan sadiri talaga kan Lesser Poland, asin kun babasaran an heograpiya, yaon ini nakapamugtak sa sumpayan kan Mazovian Lowland asin Lublin Upland. An hiwas kan banwaan nag aabot sa 50.49 kilometro kwadrado (19.49 sq mi). An Pulawy nakapamugtak sa National Road Nr. 12, pasiring sa Subangan-Sirangan, hali sa Leknica asin sumpayan ka Aleman, pasiring sa Dorohusk sa sumpayan kan Ukraine. Dugang pa kaini, an banwaan igwa nin apat na estasyon kan tren (Puławy, Puławy Azoty, Puławy Chemia asin Puławy Miasto). An harayoan na distansya kan transportasyon sa riles pinagseserbehan kan Pulawy Miasto station, na nagkokonektar man sa iba pang banwaan kan Poland.\nAn historya kan Pulawy masususog pa sa ika-15 siglo, kan magkaigwa nin mag-iristar harani sa salog kan Vistula. Kan huring parte kan ika-17 siglo, nagbutaw ini bilang sarong rural na residencia kan mayayaman na pamilya kan Lubomirski asin Sienawski asin man kan taon 1676-1679, si Prinsipe Stanisław Herakliusz Lubomirski nagpagibo nin palasyo, na midbid ngunyan bilang Pałac Czartoryskich o an Czartoryskich Palace. Kan 1687, an aking babayi ni Lubomirski na si Elzbieta(inapod man bilang uncrowned Queen of Poland), naagom si Adam Mikolah Sieniawski, asin pinagtao an Pulawy bilang Dowry. Kan 1706, mantang nangyayari an Great Northern War, an mga istaran kairiba man an kastilyo, pinagrurumpag kan mga soldados na Swedish huli ta si Elzbieta suportador man ni Haring Augstus II the Strong.\nIka-20 Siglo[liwaton | liwaton an gikanan]\nNaresibe kan Pulawy an town charter kan taon 1906. Kan 1915, pinaglusob ini kan mga Austro-Hungarian na mga suldados, asin nagtener igdi hasta Nobyembre 1918. Kan Agosto 13, 1920, si Józef Piłsudski, Hepe kan Estado sa Poland, naghali sa Warsaw, asin pinag-establisar an pan-militar na kampo sa Pulawy. An Soviet Union Red Army nakua an kadakli kan Sirangan kan Poland asin pinaggegera man man an Warsaw. An mga radio-monitoring, kriptolohikal asin intelehensiyang serbisyo ni Pilsudki, nadiskubre an kakulangan sa mga tropa kan Soviet sa rehiyon kan Pulawy, asin pinagsugo an konsentrasyon kan mga pwersang Polish na magpalibot sa salog kan Wierpz. Kan Agosto 18, 1920, an militar na pwersa kan Polish naglansar nin kontra-atake na nagsirkulo asin nagdaog nin haros 177,000 na makukusog na pwersa kan Soviet. An atakeng ini nagparayo sa mga Red Army sa Poland asin naestablisar an seguridad digdi sa laog nin duwang dekada, hasta sa mag-abot man an mga Aleman kan 1939.\nPinaghugot gikan sa "https://bcl.wikipedia.org/w/index.php?title=Puławy&oldid=187409"\nHuring pigliwat an pahinang ini kan 19 Enero 2020, alas 17:05.


Ini an reaksyon ni Alcalde John Bongat sa pinaluwas na datus kan DIDM, alagad hahalaton niya an kopya kan report na pinadara sa Naga City Police Office hali sa Kampo Crame antes siya magtao nin dagdag na mga komento sa sinambit na isyu.\nSinabi pa kan jefe ejecutivo sa pigsusumiter na listahan nin mga caso kan NCPO sa saindang regular na mga Peace and Order Council meeting nagbaba pa ngani an crime index sa ciudad gustong sabihon kaini mayo man nakakaalarma digdi kan pigsasabi kan Kampo Krame mala ngani matuninong an satong paz y orden.\nAn dakul na mga caso sa ciudad mga aksidente sa vehiculo asin iba pang mga menor na caso alagad tutukaron man giraray sa POC meeting an isyu sa halangkaw na crime rate sa ciudad, sabi pa ni Bongat.\nSi Consejal Joselito Del Rosario pamayo kan Committee on Peace and Order sa Sangguniang Panlungsod nagsabi na posibleng may agenda an sinambit na pinaluwas na datus kan Kampo Crame nganing supogon an Ciudad nin Naga huli ta taga digdi si Bise Presidente Leni Robredo.\nSa mga ginigibong regular na miting kan Peace and Order Council (POC) mayo man nin mga darakulang caso o heinous crime na pinapaabot kan Naga City Police Office envez mga caso sa trafico, crime against property, ilegal na droga mala ngani zero sa casong murder, sabi pa ni Del Rosario.\nSinabi pa ni Del Rosario dapat ipaliwanag kan DIDM kun ano an saindang pigbasehan na formula na posibleng an NCPO iyo sana an nagsusunod sa pigsusumiter na monthly crime report sa Kampo Krame.\nBase sa DIDM igwang 273.83 average monthly crime rate poon kan bulan nin Enero hasta Abril 2018 sa Ciudad nin Naga na pigcoconsiderar iyo na an pinakalangkaw sa bilog na Filipinas.\nSegun sa pamayo kan Peace and Order Committee dapat aramon kan NCPO kun ano an pigbabasehan na formula kan DIDM huli ta alanganin an pinaluwas na impormasyon mantang an mga Nagueño na mismo an puedeng makataram na an Naga sarong matuninong na lugar.\nAn Naga matuninong na ciudad kun icocompara sa ibang provincia sa Mindanao maging sa Metro Manila na dakul an pinapaluwas na mga bareta sa television asin periodico nin mga garadanan, robbery hold-up asin iba pang mga heinous crime alagad an Naga iyo an pigdeclara bilang may pinakalangkaw na crime rate sa nasyon kaya bakong makatutubod, sabi pa.\nIpinahayag man ni SPO2 Tobias Bongon, opisyal na parataram kan Naga City Police Office puedeng halangkaw an crime rate sa Naga mientras na pati na ngani iriwal nin mag-agom saindang pigre-report asin iba pang saradit na caso.\nSaiya pang sinabi na nagpaparababa ngani an crime volume digdi asin iyo na an pinakababa sa Bikol sa crime solution efficiency na nasa 55 por ciento.\nKun babasehan ta an crime volume compara sa ibang ciudades na pigbasehan kan computation kan DIDM, an NCPO iyo an may pinakababang crime volume sa mga ciudades sa enterong Filipinas, sabi pa ni Bongon.\nAn Ciudad nin Naga igwang populasyon na 202,802 compara sa Ciudad nin Quezon na inaabot na nin milyones an populasyon alagad an QC iyo an nangengenotan sa mga ciudades sa nasyon na may halangkaw na crime volume sa enterong Filipinas, sabi pa kan NCPO.\nNagtutubod siya na tama an report kan Kampo Krame alagad kun sa isyu sa seguridad hababa an Naga.\nSa saindang datus an casong reckless imprudence iyo an na-ngengenotan na caso asin nag-iikaduwa iyo an crime against property mayo man nin casong garadanan o heinous crime, kidnaping maging bank robbery. Boot sabihon si mga menor na caso posibleng pigbali sa halangkaw na crime rate sa Ciudad nin Naga.\nSi City Director P/Supt. Jonathan Panganiban kan NCPO na ferming dulag mag-atubang sa mga entrevista kan media, sinabi pa ni Bongon na ‘’proud pa an CD huli ta nagbaba an crime volume kan ciudad.’’ (dpaureus)


SA MGA TINAMPO SA CUIUDAD NIN NAGA: SP NAGBILOG TWG NA MAPADALE SA CONVERCION SA NATIONAL ROAD\nBicol Mail Friday, October 21 2016\nTanganing mapadale an proceso sa mga documento sa convercion sa national road kan mga city road sa Ciudad nin Naga, an Sangguniang Panlungsod nagpasar nin resolucion na nagbibilog nin Technical Working Group (TWG) na maseguro sa DPWH na mayo nang problema sa road right of way.\nSi Consejal Vidal Castillo, pamayo kan Committee on Infrastructure kan SP nagsabi na aprovado na an saiyang pigpadrenohan na resolucion na nagbibilog kan TWG na designadong chairman iyo si City Administrator Florencio Mongoso Jr. asin an miembros kinababalehan ninda City Legal Officer Perfecto Bragais, Jr. City Planning and Development Officer Wilfredo Prilles asin City Assessor Ramon Albeus.\nAn TWG ma-inspeksyon kan mga tinampo sa ciudad nganing aramon kun igwa pang mga ilegal na estractura na makaka-ulang sa road widening oras na marealisar an convercion asin dapat maresolveran kan City Hall an problema mientras na kaipuhan magsumiter kan saindang report sa laog nin 60 diyas.\nNagtutubod si Castillo na matatapos nin amay an trabajo kan TWG nganing makasumiter an City Hall sa Department of Public Works and Highways (DPWH) nin documentos na mayo nang problema sa road right of way nganing maaprovaran an convercion kan apat na mga city road pasiring sa national highway.\nAn consejal iyo an masumiter kan documentos ki DPWH Secretary Mark Villar nganing mapunan na an proceso sa convercion kan mga minasunod na city roads, Almeda Highway, Balatas-Cararayan – San Isidro road, Carolina road asin Queborac Drive pasiring sa Camaligan, Camarines Sur.\nSi Theresa Servillon, staff ni Secretary Villar nagvisita na sa ciudad asin nagconducir nin inspeksyon asin nag-evaluar kan mga tinampo. Naging marikas si aksyon kan DPWH mientras na an resolucion sa convercion pigsumiter sa oficina central kan obras publica kan bulan sana nin Agosto 2016 alagad kan enot na semana kan Octubre nagconducir nin inspeksyon, sabi pa ni Castillo.\nKun marealisar an proyecto dakulang bagay huli ta makakatabang sa economia asin makakatipid pa sa fondo an City Hall mantang sobra sa 100 milyon pesos na fondo sa infrastructura an gagamiton digdi kan DPWH.


Kan madali nang magadan si Jesus, sia nagsabi: ‘Ining ebanghelyo nin kahadean ihuhulit sa bilog na kinaban sa pagpatotoo sa gabos na nasyon; dangan madatong an katapusan.’ (Mateo 24:14) Alagad, paano ini gigibohon sa bilog na kinaban? Paagi sa pagsunod sa arogan na itinao ni Jesus kan sia nasa daga pa.—Lucas 8:1.\nPinagmamaigotan ming makaolay an mga tawo sa harong ninda. Sinanay ni Jesus an mga disipulo nia na ihulit an maogmang bareta sa harong-harong. (Mateo 10:11-13; Guibo 5:42; 20:20) An mga ebanghelisador na idto kan enot na siglo inasignaran nin espesipikong mga teritoryo na huhulitan. (Mateo 10:5, 6; 2 Corinto 10:13) Sa kaagid na paagi ngonyan, organisadong marhay an paghuhulit mi, asin an lambang kongregasyon inaasignaran nin teritoryo. Paagi kaini, naootob mi an pagboot ni Jesus na ‘maghulit sa mga tawo, asin magpatotoo’ nin lubos.—Guibo 10:42.\nHinihingoa ming makaolay an mga tawo saen man sinda. Nagtao man si Jesus nin halimbawa paagi sa paghuhulit sa pampublikong mga lugar, arog baga sa may baybayon o sa may bubon kan banwaan. (Marcos 4:1; Juan 4:5-15) Nakikipag-olay man kami dapit sa Biblia saen man magigibo iyan—sa tinampo, lugar nin negosyo, parke, o paagi sa telepono. Nagpapatotoo man kami sa samong pagtaraed, katrabaho, kaklase, asin paryente kun may angay na oportunidad. Paagi sa gabos na paghihingoang ini, nagin posible na madangog nin minilyon sa bilog na kinaban an ‘maogmang bareta kan pagliligtas.’—Salmo 96:2, NW.\nMay naiisip ka daw na gusto mong kaolayon dapit sa maogmang bareta kan Kahadean nin Dios asin sa kahulogan kaiyan para sa puturo ninda? Dai mo pagsadirihon an mensaheng ini nin paglaom. Sabihon tolos iyan sa sainda!\nAnong “maogmang bareta” an dapat ibalangibog?\nPaano inaarog kan Mga Saksi ni Jehova an pamamaagi ni Jesus sa paghuhulit?\nMakiolay sa nagtotokdo sa saimo sa Biblia na ipahiling kun paano ka mataktikang makikipag-olay sa saro sa mga kamidbid mo dapit sa nanodan mo sa Biblia.\nI-share I-share Paano Inoorganisar an Samong Paghuhulit kan Kahadean?


BASAHON SA Albanian Aleman Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Finnish Ga Greenlandic Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Moore Papiamento (Curaçao) Polish Portuguese Pranses Romanian Samoan Setswana Seychelles Creole Shona Silozi Slovak Slovenian Sranantongo Swahili Thai Tsonga Turkish Ukrainian Urdu Vietnamese Zulu\nHuli sa pagigin andam ni Jehova na magpatawad nin mga kasalan basado sa merito kan pantubos na atang, taano ta kaipuhan nin mga Kristiano na magbuyboy sa kamagurangan sa kongregasyon?\nSiring kan maheheling sa kaso ni David asin Bat-seba, pinatawad ni Jehova an kasalan ni David, dawa iyan magabat, huli sa tunay na pagsolsol ni David. Kan dolokon sia ni propeta Natan, si David hayag na nagbuyboy: “Nagkasala ako tumang ki Jehova.”—2 Samuel 12:13.\nMinsan siring, bako sanang inaako ni Jehova an sinserong pagbuyboy nin sarong parakasala asin nagpapatawad kundi sia man nagtatao nin mamomoton na mga probisyon tanganing tabangan an napapasala na maomayan sa espirituwal. Sa kaso ni David, an tabang nagdatong paagi ki propeta Natan. Ngonyan, sa Kristianong kongregasyon, igwa nin maygurang sa espirituwal na kamagurangan na lalaki. An disipulong si Santiago nagpapaliwanag; “Igwa daw nin naghehelang [sa espirituwal] dian sa saindo? Apodon nia an kamagurangan na lalaki kan kongregasyon, asin sinda mamibi para sa saiya, na linalahidan sia nin lana sa ngaran ni Jehova. Asin an pamibi nin pagtubod magpapaomay sa may kamatean, asin babangonon sia ni Jehova. Siring man, kun sia nakaginibo nin mga kasalan, iyan ipapatawad sa saiya.”—Santiago 5:14, 15.\nAn may kabatidan na kamagurangan dakula an magigibo tanganing inaan an kolog sa puso na namamatean kan nagbabasol na parakasala. Nagmamaigot sinda na arogon si Jehova sa saindang tratamiento sa saiya. Nungka nindang gugustohon na magin daing herak, dawa ngani tibaad angay an mapuersang disiplina. Imbes, maheherakon nindang kinokonsiderar an presenteng mga pangangaipo kan indibiduwal. Sinda mapasensiang nagmamaigot na pakarhayon giraray an kaisipan nin saro paagi sa paggamit kan Tataramon nin Dios. (Galacia 6:1) Dawa kun an saro dai boluntaryong magbuyboy kan saiyang kasalan, sia tibaad mapahiro pa man giraray na magsolsol kun dolokon nin kamagurangan, kapareho ni David kan dinolok ni Natan. An suporta na itinatao sa siring na paagi kan kamagurangan nakatatabang sa napapasala na malikayan an peligro nin pag-otro sa kasalan asin an grabeng epekto nin pagigin tuminagas na paragibo nin kasalan.—Hebreo 10:26-31.\nBako nanggad pasil na ibuyboy sa iba an mga gibo-gibo na ikinasusupog nin saro asin humagad nin kapatawadan. Kaipuhan an panlaog na kosog. Pero, pensara sa halipot an alternatibo. An sarong lalaki na dai itinuga an saiyang magabat na kasalan sa kamagurangan sa kongregasyon nagsabi: “Namamatean ko an kolog sa sakong puso na dai nawawara. Dinagdagan ko an sakong mga paghihingoa sa paghuhulit, alagad an pakamate nin pagbasol nagdanay.” Nagsaboot sia na igo na an pagbuyboy sa Dios sa pamibi, alagad malinaw na bako pa, huli ta sia nagkaigwa nin mga pagmate na kaagid kan ki Hadeng David. (Salmo 51:8, 11) Mas marahay nanggad na akoon an mamomoton na tabang na itinatao ni Jehova paagi sa kamagurangan!